韓幹馬十四匹
作者：蘇軾
朝代：宋

paragraphs: 二馬并驅攢八蹄，二馬宛頸騣尾齊。
一馬任前雙舉後，一馬却避長鳴嘶。
老髯奚官騎且顧，前身作馬通馬語。
後有八匹飲且行，微流赴吻若有聲。
前者既濟出林鶴，後者欲涉鶴俯啄。
最後一匹馬中龍，不嘶不動尾摇風。
韓生畫馬真是馬，蘇子作詩如見畫。
世無伯樂亦無韓，此詩此畫誰當看。